सोमवार को अपर जिलाधिकारी प्रशासन/प्रभारी अधिकारी निर्वाचन व्यय लेखा अजय कुमार श्रीवास्तव की अध्यक्षता में उनके ही सभाकक्ष में जिला मनोरंजन कर अधिकारी एसके गुप्ता एवं डेन टीवी तथा एमएसओ के प्रतिनिधियों के साथ मीडिया प्रमाणन एवं अनुवीक्षण समिति (एमसीएमसी) की बैठक आयोजित हुई। एडीएम ने एमएसओ के प्रतिनिधि को निर्देश दिए कि समिति के बिना किसी भी प्रकार का विज्ञापन टीवी चैनलों से प्रसारित नहीं किया जाएगा। यदि इसके पश्चात भी कोई विज्ञापन प्रसारित होता है, तो उसकी रिकॉर्डिंग कर समिति के समक्ष सीडी, पेनड्राइव में तत्काल उपलब्ध कराई जाएगी। पेड न्यूज़ के साथ-साथ चुनाव अभ्यर्थी, स्टार प्रचारक अथवा उनके किसी व्यक्ति द्वारा निर्वाचन सम्भावनाओं को प्रभावित करने के लिए अपील या विज्ञापन प्रकाशित कराएगा, तो समिति की उस पर विशेष नज़र रहेगी। कोई भी विज्ञापन चुनाव अभ्यर्थी के आदेश के बिना प्रकाशित करना दण्डनीय होगा।